KOMISSION ASETUS (EY) N:o 1867/1999,
annettu 27 päivänä elokuuta 1999,
ihmisravinnoksi tarkoitettujen perunoiden Kanariansaarille toimittamiseen sovellettavista suojatoimenpiteistä
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon Espanjan ja Portugalin liittymisasiakirjan(1) ja erityisesti sen 379 artiklan 2 kohdan kolmannen alakohdan yhdessä yhteisön oikeuden säännösten soveltamisesta Kanariansaarilla 26 päivänä kesäkuuta 1991 annetun neuvoston asetuksen (ETY) N:o 1911/91(2) 11 artiklan kanssa, sellaisena kuin se on muutettuna asetuksella (ETY) N:o 284/92(3),
sekä katsoo seuraavaa:
1) asetuksen (ETY) N:o 1911/91 11 artiklassa säädetään, että Espanjan ja Portugalin liittymisasiakirjan 379 artiklassa määrättyjä suojatoimenpiteitä sovelletaan kyseisessä artiklassa määrätyin edellytyksin kaikkiin aloihin, joihin uudet Kanariansaarten yhteisön yhdentymistä koskevat järjestelyt vaikuttavat, mutta ainoastaan 31 päivään joulukuuta 1999 asti,
2) Espanja on pyytänyt komissiolta 23 päivänä elokuuta 1999 suojatoimenpiteiden toteuttamista Kanariansaarten markkinoille tuotavien ihmisravinnoksi tarkoitettujen perunoiden toimitusten osalta,
3) tiettyjä maataloustuotteita koskevista erityistoimenpiteistä Kanariansaarten hyväksi 15 päivänä kesäkuuta 1992 annetussa neuvoston asetuksessa (ETY) N:o 1601/92(4), sellaisena kuin se on viimeksi muutettuna asetuksella (EY) N:o 1257/1999(5), säädetään ihmisravinnoksi tarkoitettujen perunoiden osalta muun muassa vuoteen 1998 vähenevästi sovellettavasta kolmansista maista ja muualta yhteisöstä peräisin olevia toimituksia Kanariansaarille koskevasta rajoituksesta niinä häiriöille alttiina aikoina, jolloin Kanariansaarten tuotanto saatetaan markkinoille. Vuosi 1999 on näin ollen ensimmäinen vuosi, jona rajoituksia ei sovelleta,
4) vaikeat ilmasto-olosuhteet Kanariansaarilla vuonna 1999 vähensivät tämän markkinointivuoden tuotantoa ja hehtaarituotosta edellisiin vuosiin verrattuna. Nämä olosuhteet ovat muun muassa vaikuttaneet siihen, että paikallinen tuotanto on kallistunut ja paikallisten perunoiden kilpailukyky on heikentynyt. Vaikeudet johtivat lisäksi sadonkorjuun viivästymiseen, mistä syystä paikallista tuotantoa pidetään kaupan samanaikaisesti muualta tulevien toimitusten kanssa,
5) edellä mainittujen vaikeuksien lisäksi käytettävissä olevista tiedoista käy ilmi, että Kanariansaarille on toimitettu viime viikkoina merkittäviä määriä ihmisravinnoksi tarkoitettuja perunoita. Nämä toimitukset vaikeuttavat saarten markkinoita entisestään. Viimeisimmistä käytettävissä olevista tiedoista käykin ilmi, että etenkin muualta yhteisöstä tuotavia perunoita on toimitettu edellisiä vuosia halvemmalla hinnalla. Tämä johtaa hintojen alenemiseen Kanariansaarten markkinoilla, kun paikallisten tuotteiden hinnat lähenevät muualta yhteisöstä toimitettujen tuotteiden hintoja. Ottaen huomioon muualta yhteisöstä tulevien tuotteiden käytettävissä olevat määrät vaaratilanteen jatkumisesta on todellinen,
6) Kanariansaarten perunamarkkinoilla voi ilmetä muualta yhteisöstä tulevien toimitusten johdosta merkittäviä häiriöitä, jotka voivat vaarantaa perustamissopimuksen 33 artiklan tavoitteiden saavuttamisen. Paikalliset maanviljelijät eivät pysty kattamaan tuotantokustannuksiaan nykyisillä myyntihinnoilla eivätkä saa toiminnastaan kohtuullista tuloa. Jos tilanne jatkuu, lienee syytä asettaa määrällisiä rajoituksia. Nyt käytössä olevien tietojen perusteella tässä vaiheessa on syytä toteuttaa toimenpiteitä, joiden avulla komissio voi seurata tarkkaan ihmisravinnoksi tarkoitettujen perunoiden toimituksia Kanariansaarten markkinoille elokuusta lokakuuhun 1999. Tähän tarkoitukseen sopivia toimenpiteitä ovat ihmisravinnoksi tarkoitettujen perunoiden toimitustodistusjärjestelmän käyttöönotto sekä Espanjan viranomaisten viikoittaiset tiedonannot komissiolle,
ON ANTANUT TÄMÄN ASETUKSEN:
1 artikla
1. Tämän asetuksen voimaantulopäivän ja 31 päivän lokakuuta 1999 välisenä aikana CN-koodeihin 0701 90 51, 0701 90 59 ja 0701 90 90 kuuluvien ihmisravinnoksi tarkoitettujen perunoiden toimitus Kanariansaarille edellyttää "perunoiden toimitustodistuksen", jäljempänä "todistuksen", esittämistä.
2. Todistus laaditaan komission asetuksen (EY) N:o 3719/88(6) liitteessä olevan tuontitodistuksen mukaisesti.
Asetuksen (ETY) N:o 3719/88 8 artiklan 3 ja 5 kohtaa, 9, 10, 13-16, 19-22, 24-31 ja 33-37 artiklan säännöksiä sovelletaan soveltuvin osin, jollei tämän asetuksen säännöksistä muuta johdu.
3. Maininta "perunoiden toimitustodistus" on painettava tai leimattava todistuksen vasempaan ylänurkkaan.
4. Espanjan nimeämien toimivaltaisten viranomaisten on pyynnöstä annettava asianomaisille todistus. Todistuksen antaminen edellyttää vakuuden antamista; toimivaltaiset viranomaiset vahvistavat vakuuden määrän yhteisön lainsäädännön mukaisesti.
5. Todistushakemuksen ja hakemuksen 24 kohdassa on oltava merkintä "Kanariansaarilla käytettävä todistus".
6. Todiste todistuksen käytöstä on ylivoimaisia esteitä lukuun ottamatta toimitettava 30 päivän kuluessa todistuksen voimassaolon päättymisestä.
2 artikla
Espanjan viranomaisten on ilmoitettava komissiolle 1 artiklan soveltamiseen liittyvät tiedot viikoittain sekä kaikki muut tiedot, jotka komissio tarvitsee 1 artiklassa tarkoitettujen tuotteiden markkinatilanteen kehityksen arvioimiseksi Kanariansaarilla.
3 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 27 päivänä elokuuta 1999.